নকশাল আন্দোলন নয়। গ্রাম-ভারতের আধাসামন্ততান্ত্রিক ব্যবস্থাকে নগ্নভাবে উন্মোচন করাই অরণ্যের অধিকার (১৯৭৭) উপন্যাসের উদ্দেশ্য। এটি ঐতিহাসিক গ্রন্থ। ১৯০০ সালের মুন্ডা বিদ্রোহের ভিত্তিতে লেখা। উঠে এসেছে বীরসা মুন্ডার নেতৃত্ব। তিনি উনিশ শতকে মুন্ডা বিদ্রোহ গড়ে তোলেন। সাহেবদের ভয় ধরিয়ে দিয়েছিলেন। পরে রাঁচি জেলে রহস্যজনকভাবে মারা যান। মিশনারিতে থাকে বীরসা। একসময় সে বুঝতে পারে, এদের উদ্দেশ্য অন্য। ‘তারা দু-চারজন আদিবাসী যুবককে খ্রিস্টান করে এবং চাকরি দিয়ে পিতৃসমাজ থেকে বিচ্ছিন্ন করে নিতে চায়। এই ষড়যন্ত্রের বিরুদ্ধে বিদ্রোহ করে উঠল বীরসা।’ লেখক বীরসাকে শুধু বিদ্রোহী বীরেই পরিণত করেন না, তাকে কিংবদন্তি-মিথ-ইতিহাস ও প্রত্নচোখে নবরূপায়ণ দেন। মুন্ডাদের কাছে বীরসা ‘অবতার’রূপে পরিগণিত হয়। সে বিদ্রোহী বাহিনী গঠন করে, তীর-ধনুক-বল্লম নিয়ে ন্যায়ানুগ অধিকারের বাণী প্রতিষ্ঠা করে। অরণ্যের অধিকার উপন্যাসের শুরুতেই বীরসার মৃত্যুকে দেখান হয়। কী অমানুষিক নির্যাতনে তার মর্মান্তিক মৃত্যু! তারপর ফ্ল্যাশব্যাকে পুরো কাহিনির বয়ান। এই বীরসাকেই পরে পাওয়া যায় চোট্টি মুণ্ডা এবং তার তীর-এ।